Български революционери

Христо Ботев

Български национален герой, революционер, поет и публицист. Роден в Калофер. През 1863 г. заминава да учи в Русия. През 1866 г. е назначен за учител в Задунаево, българско село в руската част на Южна Бесарабия, но след няколко месеца се завръща в Калофер. От септември 1867 г. Христо Ботев е емигрант в Румъния. Започва да пише статии в различни вестници и самият той става издател. През 1874 г. участва в Общото събрание на БРЦК и се включва в революционната дейност. След избухването на Априлското въстание през 1876 г. организира чета, на която става войвода. С нея стъпва на българския бряг при Козлодуй, откъдето се отправя към Стара планина. На 1 юни е убит при сражение на четата с османските войски във Врачанския Балкан.

Филип Тотю

Истинското му име е Тодор Станчев. Роден в с. Вонеща вода, Великотърновско. След 1850 г. участва в различни чети. През 1867 г. организира собствена чета, която преминава р. Дунав при Свищов. След като е разбита, Филип Тотю се оттегля в Сърбия. Продължава да се занимава с революционна дейност в Румъния и Русия. Участва в Руско-турската освободителна война като водач на чета. През 1884 г. се завръща в България и живее със скромна пенсия в град Две могили.

Панайот Волов

Роден в Шумен. По-късно учи в Румъния и Русия. През 1873 г. се завръща в родния си град, където е назначен за учител. През 1874 г. участва в Общото събрание на БРЦК в Букурещ. Определен е за главен апостол на Четвърти Пловдивски революционен окръг при подготовката на Априлското въстание. При избухване на въстанието е в Панагюрище. Формира чета, с която обикаля района на Копривщица, Карлово, Клисура и др. След разгрома на въстанието се отправя към Румъния. След предателство е ранен и при опит да преплува река Янтра край град Бяла се удавя.

Стефан Караджа

Истинското му име е Стефан Димов. Роден е в с. Ичме (дн. Стефан Караджово), Ямболско. Семейството му се премества да живее в Северна Добруджа, а през 1862 г. емигрира в Румъния. Стефан Караджа участва в Първата българска легия в Белград. През 1867 г. постъпва във Втората българска легия. През 1868 г. организира заедно с Хаджи Димитър чета от 127 души. При сражение срещу османската армия край Вишовград е ранен и пленен. Умира от раните си в русенския затвор.